Je Girardez, je Amiet, et je Jehannins, freres, et je Blanchons, lour suers, enfant çay en arriers Vienin, de Clairon, faisons savoir à touz... que nous, de nostre bone volunté et pour le lous de la Rose, nostre mere, avons vendu, quitté et delivré permaignablement à touzjoursmais, senz rapeler, en la main Jehan de Chalon, haut home et noble baron, trestout ce que nous aviens à Amancey et à Deserviler, en champs, en prel, en chasax, en chenevieres et en curtil, en toutes choses et en touz leus où nostre partie soit ne doige estre, pour trente souz d’estevenens, lesquex deniers nous avons eu et receu doudit Jehan et nous en tegnons por bien paiez... En tesmoignaige de laquel chose, nous, devantdiz enfant, Girardet, Amiet, Jehannins et Blanchons, avons fait seeler ces lettres dou seal mons. Jehan de Ceys, nostre vicaire de Claron, dou seal mons. Pierre, curez de Deserviler, et dou seal mons. Guyon, vicaire d’Esterno. Faites l’an Nostre Signour corrant par mil CC quatre vinz et doux, ou mois d’avril.